Denel: ‘Werknemers sal salarisse, bonusse ontvang’Die staatsbeheerde wapenvervaardiger Denel het Vrydag gesê werknemers sal wel hul Desember-salarisse en dertiende tjeks ontvang. Dié versekering kom te midde van kommer dat die maatskappy nie in staat sal wees om nagenoeg 4 000 werknemers hul salarisse te betaal nie nadat ŉ noodvergadering tussen die maatskappy en vakbonde Solidariteit, Uasa en Numsa niks opgelewer het nie. “Denel het vandag aan al sy werknemers, waaronder alle georganiseerde arbeidsvakbonde in die maatskappy, bevestig dat Desember-salarisse, asook die uitstaande 13de tjek-betalings, soos beplan op 22 Desember betaal sal word,” het Denel in ŉ verklaring gesê. ŉ Week gelede is intensiewe gesprekke met die maatskappy se aandeelhouerverteenwoordiger, die nasionale departement van openbare ondernemings en die nasionale tesourie gehou oor Denel se “ernstige likiditeitsuitdagings”. Odwa Mhlwana, Denel se hoof- finansiële beampte, het bevestig gesprekke met vakbondverteenwoordigers was suksesvol en het gesê die maatskappy sal ook voortgaan om sy diensverskaffers te betaal. “Ek wil hulle ook bedank dat hulle geduldig met ons was in tye wat ons nie ons verpligtinge kon nakom nie. Ons bedank ook ons werknemers vir hul geduld en begrip die afgelope twee weke,” het Mhlwana gesê. Denel se verklaring kom nadat Solidariteit vroeër vandag gesê het hy sal ŉ strafregtelike klag teen Zwelakhe Ntsepe, Denel se uitvoerende hoof, en Mhlwana aanhangig maak. Die vakbond het beweer werknemers se geld is deur die maatskappy verkwis en Denel het “wetend en sonder die toestemming van sy werknemers geld, wat deur die werknemers self gespaar is om sodoende ŉ jaareindbonus te kan ontvang, wanbestuur”.